Jesuu ich khapeen ich dʉi phe arrwia nemjĩirdo Getsemaní anʉm ee barwia amag,
—Mʉ chum Ẽwandamag jewaan mamich,
pãar mʉig nʉisit ajim anʉm tagam khʉʉnag.
Magpet awi thãrjuppai ich dʉi phe arrjim aajem:
Pedro,
Santiago maimua Juan.
Maimua amach appai aphobaadem aig,
Jesús nem okhĩirjuuga aademua gaai machaaga aadejim aajem.
Ich magbaadeewai ichdeu amag magjim anʉm:
—Mʉʉn degolp gaai machgau okhĩirjuuga aadem;
ãba mʉch thõjuuta khĩirju chirʉmgui ajim anʉm.
Pãar mʉig nʉisit,
mamʉ daukhana abat.
Oob khãimiet ajim anʉm amag.
Magpet awi ichin ag atgajãrpai kanieu phõbkhanaa,
jẽb gaai dagau dʉrnaa,
Ẽwandamag jeeumamua i gaai machag ãwatpibaju akhiin ʉu akham a jeeumajim aajem.
Magnaa,
—Tata,
pʉ ithee chan bʉ̃ʉrjã phithurm nem chukhum.
Pua khõs chirʉm khai mʉ peerdʉ athá ajim anʉm,
mʉ dau aphʉʉ aju nawe.
Pʉrʉg mua jeeu chirʉm,
mamʉ mʉchdeu khõsi chirʉmjo khaba pʉchdeu khõsimjota abá mʉ dʉi a jeeumajim aajem.
Mag jeeu sĩewi am aig beewi oocheewai am khãi nʉmta oochejim anaabá.
Magbaawai jũrr Simonagta,
—Pʉʉn sĩita khãi chirabma.
Pʉ chan oradam ãbjã pod daukhana aju khabahab ajim anʉm.
Sĩi jãg khãi nʉʉ aju khãai Ẽwandamagta jeeubat ajim anaabá,
dosãtag ʉdʉʉr pãach thʉ aupim ugua.
Mua oowai pãach odiiwan chadcha pãrau jeeum khõsi durrumta pari daphokgauta podba nʉmgui ajim anʉm.
Mag iekha pʉawi deeu am aigmua petajim aajem.
Maimua Ẽwandamag ichdeu nacha jeeu sĩerrjo ich ag iekpai iekhamamua deeu jeeumajim aajem.
Mag jeeu sĩi awia deeu oon beewaijã,
i khapeen daphokgau podjã dau ẽeba,
sĩi khãidʉtkha thʉnʉmta oochejim anaabá.
Mag daphokgau podjã dau ẽepiba thʉnaawai Jesuu amachig iekhabaichemjã pod i iek ʉkhaju khaugba naajim anʉm.
Mag biek thãrjupam gaaijã agtha khãidʉtkha thʉnʉm oobaicheewaita deeu amag,
—¿Agtha pãar sĩi khãai gaaita nʉ?
Khãigap nem pʉabat ajim anʉm.
Pekau pom sĩsidʉm khʉʉnag mʉch chi Emkhooi Iewaa pʉr deeju ora pabaichebahab.
Phiidʉtkhabat,
maimua maach khapeen aar wettarrau ajim anʉm.
Mʉ oomapham khʉʉnag mʉ pʉr deeju wounan ya dakpa urumgui ajim anʉm.
Jesús agtha mag iekha dʉnʉm ee,
ich khapeenpai mag doce narr eem ãb Judas anʉmta õor pochag urajim anʉm.
Mag wedurum khʉʉnan ãaur khʉʉn sĩi espaar jua panhapha bee thʉnaawai tagam khʉʉn sĩi pa dʉijã bee thʉnaajim aajem.
Makhʉʉn phadnaan chi porkha nʉm khʉʉnau Ẽwandam iek jawaag chi machnaanau tagam khʉʉn jooin chi pornaan dʉimua pʉitarr khʉʉn ajim aajem.
Mag chadcha õor pochag beewi ya chi Judaau ag nawe,
“Nau mua mawia pãach dakhĩir khĩir ʉ̃ʉ athamta pʉr auwia athaadet” a jaau wai sĩerr aawai,
chadcha ich dʉi wenʉrrʉm khʉʉn dakhĩraa ichdeu jaautarrjo Jesús dʉi ãba dʉnʉʉuwimawia irig,
“Maestro,
¿jãgpai chirʉ́?”
anaa i khĩir ʉ̃ʉ athajim anaabá.
Magbarm bʉrre chi soldaaunau Jesús phʉʉr thuur auwia i pʉrphobaadejim aajem.
Mamʉ chi khapeen i dʉi wenʉrrarr khʉʉnau amach dakhĩir mag amach khapeer pʉrphobaadem oobaawai ãbmua ich espaar chi baindegam sʉrr a jẽu aunaa waa phadnaan thumaam khʉʉn por ag chog kachta bis abarmʉn oorthu werppʉijim anaabá.
Mag ich pʉrphobaadeewai Jesuu amag,
—¿Pãrau oowain mʉʉn sĩi õor nem jĩgkhanaa õor thõomiejota chirab ajim anʉm,
jãg pãrau sĩi mʉ aig jua ee jierrnem panhappai beeg ithee?
Ag na ed eepierr pãrag mua Aai i jeeujem deg Ẽwandam i jaaujeewai bʉ̃ʉrjã pãrau mʉ pʉr auba arrta ĩsta chadcha pãrau mʉ pʉr auju ed ajimgui ajim anʉm.
Pari pãrau mʉ dʉi mʉgbarmʉn,
jãan mʉ igwia ich Ẽwandam iek phã sim gaai jaau sim thumaa ich ag ee obeberg mamkhĩirta chadcha mʉgbarmgui ajim anʉm amag.
Chi khapeenau mag amach dakhĩir amach Por pʉrphobaadem oobaawai tag irigjã ooba,
sĩi warag khaphig phobaadewia ich appai barpʉajim anaabá.
Mamʉ mag amau ich appai i werpʉawia athaadem ee,
ẽwan ãb sĩerrauta sĩi borrjooupai opʉʉrnaa dʉi i ẽudee maa ajim aajem.
Mamʉ chi soldaaunau mag woun dʉi mam oo athaawai i pʉr awaag ẽkha naajim anʉm.
Pari mag ich gaai pʉrbaichee sĩi warag am jua ee chi borrjo jẽu pʉawi ich jãg mor kharr khaphigbaadejim anaabá.
Soldaaunau mag Jesús pʉr auwia ãb mag phadnaan thum thʉnʉm khʉʉn porkha sim aar warrjierram aajem.
Mag mam i wai dubphobaadeewai aig pos aimajierram anaabá:
tagam khʉʉn chi phadnaan porkha nʉm khʉʉn,
judionaan Asamblea eem chi pornaan,
maimua agjo Moiseeu Ẽwandam iek phã pʉarr jawaag chi machnaanpa thum ãba.
Mag i pʉr athaadem ẽudee ĩchab Pedroou sĩi warppaimua oopʉpʉig mawia phadnaan por sĩejem ag di ũjãrr dʉi dubwi jupimajim aajem,
guardianaan Aai i jeeujem di thʉajem khʉʉn bigaau.
Mag jupimawi i iek õt uu thʉnʉm bigaau dʉi chi guardianaanpa ãba õt khãai oo chirsijim aajem.
Maagwai phadnaan chi pornaanau judionaan Asamblea eem khʉʉn dʉimua chi Jesuu nem wauba arrta seukha i gaai thʉpʉiju ẽkhaajeejim anaabá,
magʉm gaaimua i thõopäaig.
Mamʉ chadcha irua bʉ̃ʉrjã nem khaigba wauba sĩerr aawai
parii i khaibag waupi jaau nʉm khʉʉnaujã seukha nem ĩgkham khõchgau amach iekpai parhoob jaaubaadephʉmjã pod i pʉr auba aajeejim aajem,
mag ihãbajã khaba sĩi aaiphur nem jaauphobaadep aawai.
Warm khʉʉnau mamagkham ee,
jũrr deeum khʉʉn bʉjãau paaukhabaadewi chi thethemnaanag ich khĩircha,
—Marau maachdeucha i iekha sim ũurwain,
irua mʉg Aai i jeeujem di õrau da eu auba arrjã sĩi thum pogueupʉiwia,
õor juajã igba,
khãai thãrjuppaim ee deeu eu dʉnʉʉuju a iekha sim ũrjimgui aajeejim anaabá jũrram khʉʉnau.
Mamʉ par jũrram khʉʉnau mamagkhamjã ihãbajã deeba,
sĩi warag maadeujã khaugbata jaauphobaadejim anʉm.
Magbaa chi phadnaan porou sĩi mag õor pos thʉnʉm ee phiidʉbaadewi Jesuug,
—¿Pua am iek ũr chirʉ́?
¿Khan jãgwi jãg pʉ iekhamapha sĩ?
ajim anʉm.
¿Pua chadcha mag iekhajĩ wa iekhabajĩ?
Jaaubá ajim anʉm.
Mamʉ magʉmjã Jesuu bʉ̃ʉrjã jʉ̃ʉjã aba,
sĩi warag khĩuu sĩsijim anaabá.
Mag ich iek ʉkhaba abaawaita deeu chi phadeu pʉaba jeeumamua irig,
—¿Pʉʉta chadcha Ẽwandam Iewaa ichdeucha jʉr auwi pʉiju jaaujerrá?
Marag jaaubá ajim anʉm irig.
Magbaa Jesuu,
—Eera,
chadcha mʉʉugui ajim anʉm.
Mʉg atag pãrau mʉ Ẽwandam thumaam khʉʉn khãaijã jua theeg ʉ̃rpai sĩerrʉm bigaau i juachaar garcha jup chirʉmjã oowi ʉ̃gtharmua edjã baug ee urumjã pãach daúacha deeu mʉ oobajup ajim anʉm.
Jesuu ich dakhĩir mag iekhabarm ũrbaawai chi phadnaan porou ich khajũa mor gaai jũa sĩerrta sʉrr abarmʉn warre jẽbpʉijim anaabá,
khĩir machgau.
Magwia ich khapeenag,
—Keena,
¿khan atchata maadeu deeum khʉʉnau jaau nʉmta ũrm ig nʉma?
ajim anʉm.
Ya irua ich iiucha jaau sĩebahab ajim anʉm.
Pãrau thumaam khʉʉnau i iekhabarm ũrbarm,
chadcha irua Ẽwandam dau na khaigba iekhabarm.
¿Pãrau mʉg woun dʉi jãga aju khĩirju nʉ keena?
ajim anʉm ich khapeenag.
Magbaawai thumaam khʉʉnau ihãba,
—Jãan iekkhõr pom sĩewai ichiita thõopʉijugui ajierram aajem.
Magphobaadewi ãaur khʉʉnau warag i khĩir gaai ichooujã thunaa,
putiujã i dau phãarjʉ̃naa,
i gaai mas waunaa,
juajãaujã khĩidadcha deejeejim anʉm.
Magnaa ogthom irig,
—¿Khaíuta pʉ gaai mas deejĩ?
Magan jaaubá aajeejim anʉm.
Mag jũrram khʉʉnau i mag wai naawai chi Aai i jeeujem di thʉajem guardianaanaujã dʉi i khĩidadcha deejeejim aajem.
Mam ierr Jesús dʉi mamag khaawai Pedro iek i di ũjãrr chirajim aajem,
daaugajãr.
Maig i chirʉmta i aig ʉʉi ãb beejim aajem,
phadnaan thumaam khʉʉn porkha sim ag chog.
Mag ʉʉirau Pedro õt khãai sim oobaicheewai i khĩir eerpa wai dʉnʉʉ awia irig,
—Pʉjã ĩchab Jesús Nazaretpierr dʉi nʉrraajem khabahab ajim anʉm.
Ichig magbaawai i iek irua,
—Mʉ khabam,
mua khaugbam pua khaita jaau sim khai a chirajim anʉm.
Magwia warag dawag mawia puertdi daaugajãrm aar i oothẽu chiirbaimamta,
ãthãrrta kekerekee aadejim aajem.
Maimua deeu ũmaai chi ʉʉirau ichdeu i oobaawai aig õor thʉnarr khʉʉnag,
—Chamʉg woun chadcha Jesús dʉi nʉrraajerr khabahab ajim anʉm.
Mag,
biek numiim gaaijã Pedroou irua magʉm Jesús khaugba chitʉm ajim anʉm.
Mamʉ ag khur nʉʉpai awia deeu ũwaai aig narr khʉʉnau,
—Chadcha pʉʉn ĩchab Jesús khaperau.
Pʉ Galileapierr khabahab ajim anʉm.
Maguata pʉ iekha sim ũurwaijã pʉ iek gaai merag chukhu sĩsim khaphobaadejim anʉm irig jũrram khʉʉnau.
Pari ichig mag nʉʉ paawai Pedro iek warag irua chi Jesús igwia,
—Chadcha mua magʉm woun khaugab chitʉmta mʉrʉg mag naab.
Mʉ seukha chirʉm khai,
Ẽwandamau mʉ gaai jua khʉaba deeju aai simgui a chirajim anaabá.
Pedroou mag irua chan bʉ̃ʉrjã Jesús khaugba chitʉm a iekhabarm ee,
deeu ũmaai chi ãthãrrta kekerekee ajim anaabá.
Mag ãthãrr biek numí bĩe dichdimaawaita Pedroou warre Jesuu ichig iekhamatarr khĩir eyaa aadejim anʉm,
“Ãthãrr biek numí bĩeju nawe pua biek thãrjup õrag bʉ̃ʉrjã mʉ khaugba chitʉm a iekhaju” ichig Jesuu jaautarr.
Ichig magtarr thumaa khĩirju athaawaita warre okhĩirjug machag aademua icharaucha o jãsehne bĩe chirʉʉ ajim anaabá.